Guðmundur Arnar Guðmundsson , markaðsráðgjafi og stundakennari við Háskólann í Reykjavík , er framkvæmdastjóri Markaðsakademíunnar . Hann heldur fjölbreytt námskeið sem tengjast hinum stafræna heimi . Hann segir að stafræni heimurinn taki stöðugum breytingum og fólk þurfi að átta sig á því að það er að markaðssetja sig með hegðun á netinu . Guðmundur Arnar var áður markaðsstjóri Wow air , Íslandsbanka , Nova og markaðsstjóri Icelandair í Bretlandi . Nú eru margir sem vilja verða betri á samfélagsmiðlum og þurfa jafnvel á því að halda vegna vinnunnar . Hvað mælir þú með að þetta fólk tileinki sér ? „ Á netinu þurfum við að hugsa um okkur sem vörumerki . Í grunninn snúast vörumerki um allar þær hugmyndir sem fólk hefur um okkur en vörumerki eru eingöngu til í huganum . Á samfélagsmiðlum getum við auðveldlega fylgst með fólki og þannig , meðvitað eða ómeðvitað , myndað okkur skoðun á því . Það sem fólk sér okkur skrifa og gera hefur mikil áhrif á hugmyndir fólks um okkur . Við þurfum því að hafa í huga að eitthvað sem við gerum eða segjum með nánum vinum eða fjölskyldu á stundum ekkert erindi á netið , frekar en á kaffistofunni í vinnunni eða á öðrum opinberum stað . Þegar við erum að selja þjónustu eða sækja um vinnu eru netmiðlar ein af leiðunum sem mögulegir mótaðilar styðjast við til að kynna sér okkur . Það getur því haft mikil áhrif á tækifæri okkar á vinnumarkaði að passa vel upp á það hvernig við birtumst öðrum þar , “ segir Guðmundur Arnar . Hvað kennir þú fólki á þínum námskeiðum ? „ Markaðsakademían er með fjölbreytta flóru af námskeiðum . Til dæmis um stjórnun markaðsstarfs , auglýsingakerfi Facebook og Instagram , tekjustýringu og sölu og þjónustu . Ég kenni sjálfur Ofurþjónustunámskeið og Stjórnun markaðsstarfs . Á báðum námskeiðum er þátttakendum hjálpað á hagnýtan hátt að ná mun meiri árangri í sínum störfum . Það voru hátt í 1.000 þátttakendur á námskeiðunum okkar árið 2019 og hafa þátttakendur náð frábærum árangri í framhaldi . Markaðsakademían hefur svo í auknum mæli verið að klæðskerasníða nám , námskeið og fyrirlestra fyrir fyrirtæki og þá sérstaklega fjarnám . Þá geta fyrirtæki verið að mennta nýtt og eldra starfsfólk hvar og hvenær sem er , og jafnvel með prófi til að tryggja skilning . Það hefur hentað mjög mörgum fyrirtækjum að útvista fræðslu og þjálfun á þennan hátt . 23. mars á næsta ári er svo stór dagur hjá okkur . Þá mun Disney Institute koma til Íslands og vera með fyrirlestur um það hvernig Disney býr til sína þjónustugaldra ásamt því að kenna okkur hvernig öll fyrirtæki geta tileinkað sér Disney-trixin . Á ráðstefnunni eru einnig stjórnendur frá Toyota , Hjallastefnunni , Bláa lóninu , 66° Norður og Hreyfingu með erindi um hvernig þau hafa náð árangri með þjónustu . “ Hvernig er markaðsheimurinn að breytast ? „ Þegar ég starfaði hjá Icelandair fyrir mörgum árum átti að fara að kynna nýjung hjá fyrirtækinu . Yfirmenn mismunandi sölusvæða komu saman á fundi vegna þessa og það var farinn hringur þar sem allir fóru yfir hvernig ætti að kynna þessa nýjung í mismunandi löndum . Þegar kom að Íslandi sagði svæðisstjórinn : „ Ég hugsa að við kaupum bara 1 - 2 heilsíður í Morgunblaðinu “ og salurinn hló , en á þeim tíma var það í raun nóg til að ná til nánast allra . Í dag er umhverfið orðið flóknara og því þurfa flestir fleiri miðla og aðferðir . Í grunninn hefur markaðsstarf samt kannski ekki breyst mikið . Við þurfum að vita hvað markhópurinn okkar vill , skapa boð sem uppfyllir þær þarfir og afhenda svo virðið á einhvern stöðugan hátt . Svo grunnurinn í því sem við kennum : að skilja fólk og markaði ásamt stefnumótun hefur kannski ekki breyst mikið en við höfum í dag fleiri tæki og tól fyrir aðgerðirnar sem við notum til að ná markmiðunum . “ Hvað þarf fólk að tileinka sér til þess að verða ekki undir ? „ Við lifum á tímum þar sem við þurfum sífellt að vera að mennta okkur . Þegar háskólanámi lýkur tekur við stöðug endurmenntun . Heimurinn er að breytast hratt og störfin með . Til að tryggja framtíðarmöguleika okkar á vinnumarkaði hefur því aldrei verið mikilvægara að við séum sífellt að læra . Þetta á ekki síður við markaðsstörf en önnur . Eitt sem einkennir sérstaklega markaðsfræðsluna er magnið af , í raun , vitleysu sem má finna á netinu og annars staðar . Það er alltof mikið skrifað og miðlað af vanþekkingu sem hefur áhrif á stjórnendur með oft afar neikvæðum og kostnaðarsömum afleiðingum . Við þurfum því að passa hvaðan þekkingin kemur sem við látum hafa áhrif á okkar störf . “ Nú nota sumir Facebook sem öndunarvél . Hefur þú heyrt að það hafi hamlað fólki að fá vinnu að hafa látið eins og bjánar á netinu ? „ Ég veit um mörg dæmi um slíkt . Einnig dæmi um að fólk hafi fengið áminningu í starfi vegna ummæla og mynda . Ef allt það sem fólk sér , heyrir og les um okkur hefur áhrif , þá þurfum við að passa að við séum á öllum stöðum að endurspegla þá ímynd sem við viljum standa fyrir , rétt eins og fyrirtæki þurfa að gera . Ímynd fyrirtækja getur svo orðið fyrir áhrifum af ímynd starfsmanna . “ Hvert verður næsta stóra mál í þessum rafræna heimi ? „ Við eigum eftir að sjá gervigreind leika stærra hlutverk í enn fleiri kerfum sem hjálpa okkur að ná árangri . Meiri sjálfvirkni mun fækka starfsfólki við störf sem skapa lítið virði . Mannleg samskipti verða þó enn mikilvægari en fjöldi þeirra minnkar . Þó að mest af samskiptum viðskiptavina við banka og í matvöruverslunum færist sífellt meira yfir í öpp og tæki fara þau samskipti sem eftir standa að hafa meiri áhrif á ímynd . Mikilvægi vörumerkja mun jafnframt aukast með sífellt fleiri kostum . Þegar fólk verslar í Bónus gengur það yfirleitt framhjá nánast öllum vörum í hillum . Allar hafa því tækifæri til að fá athygli frá okkur . Þegar fólk gúglar eða leitar í vefverslun koma aðeins örfáar leitarniðurstöður upp í einu . Hvaða síðu fólk fer inn á , tengil fólk smellir á eða orð fólk gúglar stjórnast því mikið af vörumerkjunum sem við könnumst við eða þeim sem koma fyrst upp í hugann . Mikilvægasta leitarvélin er því enn sem áður sú sem er í huga okkar ! “